Správa zo zahraničnej pracovnej cesty

1.  Účastník ZPC:
Alena Brežná, Ing., Ing., 
VUJE, a.s. , Okružná 5, 91864  Trnava, projektový koordinátor
Anglický a nemecký jazyk aktívne.

2.  Zahraničná pracovná cesta:
Belgicko, Brusel, 24. - 25. 10. 2016, Európska komisia, Generálne riaditeľstvo pre výskum a inovácie (DG R&I), Meeting of the ‘Fission’ and ‘Fusion’ configurations of the Euratom Programme Committee, Centre de Conférence Albert Borschette, rue Froissart 36, Brusel
Cestovné a pobytové náklady MŠVVŠ SR, letenky bude refundovať EK

3.  Rámcový program pobytu:
Stretnutie programového výboru sa uskutočnilo 25. 10, 2016 v Centre de Conférence Albert Borschette, rue Froissart 36, v Bruseli.
Na stretnutí sa zúčastnili zástupcovia Európskej Komisie, Generálneho riaditeľstva pre výskum a inovácie, delegáti a experti členských krajín v zmluve Euratom a pridružných krajín, celkovo okolo 80 osôb.

4.  Stručný priebeh rokovaní, resp.  študijného pobytu:
Zasadanie obidvoch smerov programového výboru, Fission aj Fusion, sa uskutočnilo 25. 10. 2016 so začiatkom o 10.00. Bez pripomienok bol schválený program zasadania. Prvá časť zasadania bola venovaná smeru „Fusion“ a viedol ju András Siegler. Simon Webster informoval o aktuálnom stave výskumu v Euratom Fusion, potom Frank Briscoe prezentoval „polčasové“ zhodnotenie projektu Eurofusion, na čo nadviazal Jerome Pamela vynútenou revíziou programu (Roadmap) fúzie. Vývoj v oblasti výskumu jadrovej syntézy a budovanie experimentálnych zariadení ITER a DEMO narážajú na problémy, ktoré vyžadujú jednak posun termínov, jednak zvýšenie rozpočtu. Detailnejšie informácie o vývoji v oblasti jadrovej fúzie poskytne vo svojej správe delegát SR pre programový smer Fusion, Ing. Jozef Pitel, CSc., ktorý sa stretnutia taktiež zúčastnil.
Druhá časť zasadania bola venovaná smeru Fission a viedla ho vedúca oddelenia G4/Fission DG RTD pani Rita Lečbychová. Pani Lečbychová prezentovala aký je súčasný stav v programovom smere Fission, aká bola úspešnosť výziev na obdobie 2014-2015, koľko návrhov projektov bolo podaných a koľko bolo úspešných a informovala tiež o výzve 2016-2017, ktorá bola uzavretá 5. 10. 2016. V rámci výzvy Euratom fission 2016-2017 bolo podaných 72 návrhov projektov, požadovaný príspevok je 267,3 miliónov €, predpokladaný rozpočet v pracovnom programe predstavuje 105,04 miliónov €. 
Vyhodnotenie projektových návrhov prebehne v novembri 2016, uchádzači budú informovaní o výsledkoch vyhodnotenia v januári a februári 2017 a grantové zmluvy sa budú podpisovať v máji 2017.
 Z prezentovaných výsledkov bolo vidieť, že Slovensko sa radí medzi menej úspešné krajiny a zaostáva v počte podaných návrhov projektov i v počte schválených návrhov napr. aj za partnermi z Česka, Poľska a Maďarska.
V samostatnej časti pani Lečbychová prezentovala návrh odborných tém na programové obdobie 2018, ktoré sú spracované v dokumente „Scoping Paper for Euratom Work Programme 2018“. Tento dokument podáva prehľad vývoja v predchádzajúcich programových obdobiach a načrtáva oblasti výskumu na programové obdobie 2018 s výhľadom do roku 2020, a to tak pre smer Fission, ako aj pre smer Fusion.
Výskum jadrového štiepenia (Fission) zahŕňa v návrhu nasledujúce tematické okruhy:
-	Výskum jadrovej bezpečnosti vo WP2018 a výhľad do roku 2020
-	Výskum nakladania s jadrovým odpadom vo WP2018 a výhľad do roku 2020
-	Výskum vyraďovania jadrových zariadení vo WP2018 a výhľad do roku 2020
-	Výskum ochrany pred žiarením vo WP2018 a výhľad do roku 2020
-	Výhľad pre medzinárodnú spoluprácu v rámci Euratomu vo WP2018 a výhľad do roku 2020 
Samostatná časť je venovaná výskumu jadrovej syntézy.

5.  Odporúčané závery:
Cieľom programového výboru je zostaviť program, ktorý bude v čo najväčšej miere korešpondovať s potrebami členských štátov v oblasti výskumu jadrového štiepenia aj fúzie. Našou úlohou je predložiť do troch týždňov pripomienky členských štátov k navrhovaným témam WP2018, o ktorých sa bude rokovať a finálne verzia WP2018 sa prijme na jar 2017.
Pre účastníkov cesty z toho vyplýva úloha osloviť potenciálnych záujemcov o projekty v rámci WP2018 s výzvou dodať svoje pripomienky, prípadne ďalšie témy, ktoré by mali byť zahrnuté do WP2018 tak, aby vyhovovali potrebám slovenských subjektov v oblasti výskumu jadrového štiepenia a jadrovej fúzie.
Delegát zastupujúci SR v programe Euratom, programový smer Fission, Juraj Klepáč, zodpovedá za zhromaždenie pripomienok slovenskej strany a ich odoslanie do DG R&I v termíne do 15. 11. 2016.
 
6.   Prehľad prinesenej dokumentácie a miesto jej uloženia
Z pracovnej cesty boli prinesené nasledujúce dokumenty:
-Euratom Research & Training Programme 2014-18, State of Play – Fusion Energy research (Simon Webster)
-EUROfusion Mid-Term Review Report (Frank Briscoe)
-EUROfusion Status of Roadmap revision (Jerome Pamela)
- Scoping Paper for the Euratom Work Programme 2018 and outlook for 2019-2020 Draft 6 October 2016 (Rita Lečbychová)
- State of Play of Euratom Fission Research (Rita Lečbychová)
Tieto dokumenty sú uložené u účastníkov cesty.

7.   Osobitne vyhodnotený očakávaný prínos ZPC
Prínosom cesty je možnosť podieľať sa na tvorbe WP2018 tak, aby bol WP2018 v súlade s potrebami slovenského výskumu a vytvorili sa predpoklady pre vyššiu úspešnosť slovenských subjektov v projektoch programu Euratom v programovom období do roku 2020.

8.    Spôsob zverejnenia výsledkov ZPC, prenos získaných informácií
Informácie získané na pracovnej ceste budú zverejnené pre MŠVVaŠ prostredníctvom tejto správy a potenciálnym výskumným subjektom z akademického prostredia, STU, SAV, priemyslu i súkromného sektora so zameraním na jadrový výskum (VUJE, a. s., Decom, a. s.  SE, a. s., Javys, a. s.). 

Súhlasím so zverejnením správy na internete

Správu vypracoval: Alena Brežná, účastník cesty
Dátum: 31. 10. 2016
Správu schválil:  meno a podpis nadriadeného
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.